DIY Τραπεζάκια Σαλονιού από Ξύλινα Κιβώτια
Ένας όχι μόνο όμορφος αλλά και ιδιαίτερα λειτουργικός τύπος για τραπεζάκι σαλονιού λόγω των αποθηκευτικών χώρων που διαθέτει και που μπορείτε σχετικά εύκολα να φτιάξετε από ξύλινα κιβώτια- καφάσια.
Το τελειότερο αποτέλεσμα σε αυθεντικό rustic στυλ δημιουργείται με την χρήση αυθεντικών κιβωτίων - τελάρων οινοποιίας, όμως τα καφάσια αυτά κοστίζουν αρκετά και κυρίως είναι δύσκολο να τα βρείτε.
Αλλά εξίσου όμορφα είναι τα τραπέζια αυτής της μορφής φτιαγμένα από διακοσμητικά ξυλοκιβώτια, αρκεί βεβαίως να επιλέξετε κομμάτια ανθεκτικά για την συγκεκριμένη χρήση και όχι τα κατασκευασμένα από ιδιαίτερα λεπτό ξύλο τα οποία προορίζονται για αποκλειστικά διακοσμητική χρήση - αποθήκευση αντικειμένων.
Εκτός από 4 τέτοια κιβώτια θα χρειαστείτε ένα κομμάτι mdf μέτριου πάχους στην διάσταση του τραπεζιού, ρόδες επίπλων και βερνίκι ξύλου ή χρώμα για να βάψετε τα ξυλοκιβώτια.
Αφού βάψετε όλα τα ξύλα, ενώστε με βίδες τα κιβώτια μεταξύ τους έτσι ώστε να εφάπτονται και η ανοιχτή πλευρά όλων να βρίσκεται στην εξωτερική πλευρά της κατασκευής.
Γυρίστε ανάποδα τα ενωμένα μεταξύ τους κιβώτια και βιδώστε το mdf και πάνω του τις ρόδες.
Το κενό που σχηματίζεται στο κέντρο του τραπεζιού, με τον συγκεκριμένο τρόπο διάταξης των κιβωτίων, μπορείτε αν το προτιμάτε να κλειστεί με ξύλο ή και τζάμι αν και γενικά αποτελεί ένα ιδιαίτερο διακοσμητικό στοιχείο τέτοιων κατασκευών και μπορεί να χρησιμοποιηθεί για την τοποθέτηση ψηλών αντικειμένων πχ βάζα, κηροπήγια κλπ.
Στην κεντρική επιφάνεια του τραπεζιού μπορεί να τοποθετηθεί και τζάμι.
Με τον ίδιο βασικό τρόπο κατασκευής μπορεί να δημιουργηθεί ένα διαφορετικό αποτέλεσμα ανάλογα τόσο με την διάταξη των κιβωτίων, το χρώμα που θα βαφτούν, το αν θα χρησιμοποιηθούν ρόδες ή κανονικά ποδαράκια επίπλων, την προσθήκη ξύλων στην κεντρική επιφάνεια κλπ.
Σε καταστήματα επίπλων - eshops, κυρίως του εξωτερικού, τέτοιου τύπου τραπέζια με άψογο φινίρισμα και την όψη κιβωτίου μόνο στην κεντρική τους επιφάνεια και σε ορισμένες πλαϊνές πλευρές πωλούνται και έτοιμα. Στην πραγματικότητα πρόκειται για έπιπλα δημιουργημένα από κομμάτια επεξεργασμένου - βιομηχανοποιημένου ξύλου ή mdf, σε κάποια από τα οποία έχουν δημιουργηθεί εγκοπές και ανοίγματα που να προσομοιάζουν με την όψη κιβωτίου. Δείτε, ενδεικτικά, εδώ.
Για να κατασκευάσετε κάτι αντίστοιχο θα πρέπει να παραγγείλετε σε ένα κατάστημα με ξυλεία έτοιμα επεξεργασμένα ξύλα ή mdf σε ανάλογο σχεδιασμό - διαστάσεις και να τα συναρμολογήσετε πάνω σε μια ίδιας ποιότητας ξύλου και απόχρωσης βάση.